b"\n_START_ARTICLE_\nEl mundo de las motos\n_START_SECTION_\nEl protagonisme de Bultaco\n_START_PARAGRAPH_\nEntre tots els patrocinadors de l'\xc3\xa0lbum, destac\xc3\xa0 especialment Bultaco. Fou tanta la implicaci\xc3\xb3 de l'empresa en aquest projecte que la col\xc2\xb7lecci\xc3\xb3 va contribuir en gran manera a popularitzar la marca entre el sector juvenil del mercat motociclista i ha passat a la hist\xc3\xb2ria com a una de les principals campanyes de m\xc3\xa0rqueting de Bultaco (no debades, un dels tres supervisors t\xc3\xa8cnics de l'\xc3\xa0lbum fou el directiu de l'empresa C\xc3\xa9sar Rojo, al mateix temps redactor en cap de la revista La Moto)._NEWLINE_A banda dels nombrosos premis que l'empresa ced\xc3\xad per al sorteig final, cal dir que tant els gravats de les p\xc3\xa0gines com els cromos anaven plens d'imatges de pilots i motos de la marca (especialment dels models destinats als m\xc3\xa9s petits, com ara la Chispa i la Lobito), en algun cas monopolitzant p\xc3\xa0gines senceres. La publicitat subliminal de Bultaco era palesa tamb\xc3\xa9 en les nombroses fotos del seu fundador, Paco Bult\xc3\xb3, qui hi apareix circulant en moto acompanyat dels seus n\xc3\xa9ts per la finca familiar de Cunit, el Mas de Sant Antoni. Finalment, tant a la portada de l'\xc3\xa0lbum com al p\xc3\xb2ster central i a la contraportada hi apareixen sengles motociclistes pilotant models Bultaco: un noi amb una Chispa, Martin Lampkin amb la Sherpa T i Jim Pomeroy amb la Pursang, respectivament. Pel que fa al pilot nord-americ\xc3\xa0, conegut al m\xc3\xb3n del motocr\xc3\xb2s com a Bimbo, s'ha dit que aquest sobrenom li venia justament de la seva aparici\xc3\xb3 a la contraportada d'aquest \xc3\xa0lbum."